Tudorel Toader îi dă replica ministrului Cuc, care îl acuzase că a blocat OUG pentru simplificarea achizițiilor: ”În evidențele Ministerului Justiției nu figurează un proiect trimis spre AVIZARE”

Ministrul demisionar al Justiției, Tudorel Toader, a continuat marți replicile la adresa liderilor PSD care îl acuzaseră că ar fi blocat diverse inițiative legislative. Într-o postare pe Facebook, Toader spune că Ministerul Justiției nu a primit un proiect de OUG pentru achiziții, așa cum susținuse ministrul Transporturilor, Răzvan Cuc, și dă detalii despre propunerile sale asupra proiectului în faza de consultare interinstituțională.

Reamintim că Răzvan Cuc a declarat duminică la Târgu Jiu că instituţia pe care o conduce a primit de la Ministerul Justiţiei 17 pagini de observaţii privind ordonanţa pe achiziţii, printre recomandări fiind şi cea de obţinere a unui aviz de la Consiliul Suprem de Apărare a Ţării (CSAT).

”In evidentele MJ nu figurează un proiect trimis spre AVIZARE conform dispozițiilor art. 20 alin. (7) din HG 561/2009, referitor la ”ordonanţa pe achiziţii”. În faza de prealabilă, de consultare interinstituțională, MJ a transmis o serie de propuneri si observații, referitoare la un proiect OUG pentru modificarea și completarea unor acte normative printre care și legislația din domeniul achizițiilor publice. Prin adresa MJ nu a fost solicitat avizul CSAT, s-a facut referire la analizarea oportunitatii solicitarii acestuia, in conditiile in care se punea in discutie posibilitarea construitii unor obiective”, arată Tudorel Toader în postarea de pe Facebook.

”O aberație”, spusese duminică Răzvan Cuc despre sugestia lui Toader privind solicitarea avizului CSAT: „Am lansat acea ordonanţă pe achiziţii, dar, din păcate, am undeva la 17 pagini de observaţii de la Ministerul Justiţiei. Aceste observaţii de la Ministerul Justiţiei au blocat ordonanţa. Aşteptăm să avem o discuţie cu noul ministru pe care sper să îl avem la Justiţie şi să revenim asupra ordonanţei pentru că, la un moment dat, pe această ordonanţă am avut cinci avizatori – Ministrul Transporturilor, ANAP, Ministerul Dezvoltării, Ministerul Finanţelor şi Ministerul Justiţiei, iar Ministerul Justiţiei ne-a introdus suplimentar încă şase avizatori, printre care ne-a solicitat să luăm aviz inclusiv de la CSAT, ceea ce este, dacă mă întrebaţi pe mine, o aberaţie, fiindcă noi facem autostrăzi, drumuri, noi vrem să simplificăm legislaţia, nu facem drumuri militare ca să mergem să cerem avizul de la CSAT.

Toader a mai spus în postarea de pe Facebook că ”luând în considerare intervențiile asupra unor acte normative care transpun directive ale Uniunii Europene (art. II – V din proiect), în temeiul art. 2 pct. 37 din H.G. nr. 16/2017, a fost menționată necesitatea obținerii avizului Ministerului Afacerilor Externe și a Ministrului Delegat pentru Afaceri Europene”.

Foto: InquamPhotos / Octav Ganea